Man in hof wat glo vrou, kinders met Hindu-voorwerp vermoorDie Hindu-god Hanuman met ‘n gada in sy linkerhand ŉ Man wat glo sy vrou en twee tienerkinders met ŉ tradisionele religieuse voorwerp doodgeslaan het, het Vrydag vlugtig in die Chatsworth-landdroshof in KwaZulu-Natal verskyn. Die man het glo ŉ gada, ŉ tradisionele Indiese ampstaf wat deur die Hindu-god Hanuman gedra is, gebruik om sy vrou en hul twee tienerkinders, onderskeidelik 17 en 18 jaar oud, te vermoor. Hul bebloede liggame is Sondag deur die polisie in die gesin se huis opgespoor nadat vriende besorg was omdat hulle nie ŉ gedenkdiens bygewoon het nie. Die man se familie het hom op Oujaarsaand aan die polisie oorgegee. ŉ Klein aantal betogers het Vrydag die hofverskyning bygewoon. Landdros Leon Nielsen het die saak tot 10 Januarie uitgestel om die man die geleentheid te bied om vir regshulp aansoek te doen en moontlik ŉ formele aansoek om borgtog in te dien. Staatsaanklaer Owen Subben het gesê die staat sal die borgtog teenstaan. ŉ Aantal betogers buite die hof het plakkate rondgeswaai met die woorde “Ons eis geregtigheid” en “Pa’s vermoor nie hulle kinders nie”. Die drie sal na verwagting Vrydag begrawe word. Wikipedia verduidelik ŉ gada is ŉ stomp ampstaf of knuppel van Suid-Asië wat uit metaal vervaardig word. Dit bestaan uit ŉ sferiese kop bo-op ŉ handvatsel met ŉ pen aan die bokant. Hanuman word beskryf as ŉ beskermer teen bose geeste en word gedien as ŉ simbool van fisiese krag, deursettingsvermoë en toewyding. Lees ook: Ma, kinders met “religieuse voorwerp” doodgeslaan